NOK จ่อเพิ่มทุนขาย RO สัดส่วน 2.50:1 ราคา 2.75บ./หุ้น หวังเสริมแกร่งธุรกิจ
NOK จ่อเพิ่มทุนขาย RO สัดส่วน 2.50:1 ราคา 2.75บ./หุ้น หวังเสริมแกร่งธุรกิจ
22 ธ.ค. 2561

บริษัท สายการบินนกแอร์ จำกัด (มหาชน) หรือ NOK เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า มติที่ประชุมคณะกรรมการบริษัทฯ ครั้งที่ 12/2561 ในวันที่ 21 ธ.ค.61 มีมติเพิ่มทุนแบบกำหนดวัตถุประสงค์ในการใช้เงินทุน จำนวน 908,799,918 หุ้น มูลค่าที่ตราไว้หุ้นละ 1 บาท ให้แก่ผู้ถือหุ้นเดิมในสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) กำหนดสัดส่วนการจัดสรรหุ้นเพิ่มทุนในอัตรา 2.50 หุ้นเดิมต่อ 1 หุ้นใหม่ ในราคาเสนอขายหุ้นละ 2.75 บาท และกำหนดวันจองซื้อหุ้นสามัญเพิ่มทุนของบริษัท สำหรับการเสนอขายในวันที่ 31 ม.ค.62 ถึงวันที่ 6 ก.พ.62 โดยกำหนดรายชื่อผู้ถือหุ้นในวันที่ 4 ม.ค.62 และวันที่ไม่ได้รับสิทธิจองซื้อหุ้นเพิ่มทุน (XR) ในวันที่ 3 ม.ค.62
โดยมีวัตถุประสงค์ในการเพิ่มทุนเพื่อเพิ่มความแข็งแกร่งให้แก่บริษัททั้งในด้านการดำเนินงานและด้านเงินทุน โดยบริษัทมีแผนที่จะนำเงินที่ได้รับจากการเพิ่มทุนไปใช้เป็นเงินหมุนเวียนในการดำเนินงาน ลดภาระหนี้สิน ปรับปรุงฝูงบิน รวมถึงการขยายเส้นทางและเครือข่ายการบิน ซึ่งจะช่วยเพิ่มความสามารถในการแข่งขันของบริษัท และจะส่งผลให้บริษัทมีผลการดำเนินงานที่ดีขึ้น